Diari Oficial de la Generalitat Valenciana


Sumari del DOGV 3216, del 02-04-1998 (1998/1802)

Circular 1/98, de 3 de febrer, de la Direcció General d'Atenció Primària i Farmàcia de la Conselleria de Sanitat, sobre ordenació de les activitats de les matrones en Atenció Primària i Atenció Especialitzada.
-----------------------------------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc//1998/02/03/1/dof/vci/html**

### Dades del document

Número de DOGV
:   3216

Data del DOGV
:   02-04-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1802


Data del document
:   03-02-1998

Organisme emissor
:   Conselleria de Sanitat

Tipus de document
:   Anunci

Circular 1/98, de 3 de febrer, de la Direcció General d'Atenció Primària i Farmàcia de la Conselleria de Sanitat, sobre ordenació de les activitats de les matrones en Atenció Primària i Atenció Especialitzada. [1998/X1802]
  
La Llei del Servei Valencià de Salut defineix com a objectiu bàsic de l'organisme la integració de tots els recursos sanitaris públics en un sistema integral d'atenció a la salut en les seues vessants de promoció, prevenció, curació, rehabilitació i reinserció social.
  
Aquesta llei estableix, així mateix, les Àrees de Salut com a estructures responsables de la gestió unitària dels centres i establiments del Servei Valencià de Salut en els seus límits territorials, i de totes les prestacions i programes sanitaris que hagen de fer-s'hi, tant en l'àmbit de l'atenció primària com de l'atenció especialitzada, amb garantia de l'adequada interrelació entre els diferents àmbits assistencials.
  
Mitjançant resolucions de 22 de novembre de 1990, de 12 desembre de 1991 i d'1 de març de 1991, del director del Servei Valencià de Salut, es portà a cap el procés d'integració de les comares titulars en equips d'atenció primària.
  
L'abundància de normatives, els canvis introduïts en la sanitat, la diversificació de l'assistència en les dues vessants, Atenció Primària i Atenció Especialitzada, així com la importància de la faceta preventiva de la salut recomanen que, fins i tot havent d'orientar l'activitat de les comares, com la de la resta del personal sanitari, d'acord amb els vigents Estatuts de 1973, es faça una revisió exhaustiva d'allò que ha succeït en els últims vint-i-quatre anys, i que s'incorpore al que ja hi ha establit allò que haja sorgit amb posterioritat, amb la intenció de fer un ordenament de l'activitat de les comares d'una banda, i d'un funcionament adequat del sistema sanitari públic. Per tant, es fa necessari ordenar les activitats de les comares per a adaptar-les a les noves estructures organitzatives.
  
En conseqüència, una vegada negociades en la Mesa Sectorial de Sanitat, es dicten les següents,
  
INSTRUCCIONS
  
Primera
  
Les activitats que han de fer les comares, tant en l'àmbit de l'atenció primària com en el de l'atenció especialitzada, es conformen per les activitats mencionades en els programes de salut autoritzats per la Conselleria de Sanitat i per les que els corresponen en la seua condició de membres dels equips d'atenció primària o dels equips tocològics de l'àrea.
  
Segona
  
En l'organització del seu treball es realitzarà l'assignació horària que corresponga a aquestes activitats, seguint el criteri de facilitar l'accessibilitat de la població als serveis prestats i respectant, en qualsevol cas, la dedicació horària i les condicions laborals inherents al lloc de treball i al seu àmbit d'actuació.
  
Tercera
  
Pel que fa a l'atenció primària el marc d'actuació de les comares són les zones bàsiques de salut, definides en el Decret 42/1986, del Consell de la Generalitat Valenciana, i delimitades en l'Ordre del 27 de desembre de 1993, de la Conselleria de Sanitat i Consum.
  
Quarta
  
Dins de l'equip d'atenció primària la comare dependrà funcionalment, tant si la seua vinculació és estatutària com si és funcionarial, del coordinador d'infermeria.
  
Cinquena
  
Dins de l'equip d'atenció primària l'activitat de les comares, en col·laboració amb l'EAP, se centra fonamentalment en l'àrea d'atenció de la dona, que comprèn actuacions de promoció de la salut, prevenció, tractament i rehabilitació en matèria de planificació familiar, atenció al climateri, seguiment de l'embaràs, part, puerperi i atenció als nounats.
  
A més a més portarà a terme aquelles funcions que li corresponguen en la seua condició de membre de l'equip d'atenció primària o les que els siguen assignades dins del seu àmbit de competència, per al desenvolupament dels programes de salut per a aconseguir una atenció integral de salut, en col·laboració amb les àrees d'atenció a adults, xiquets i establint l'oportuna coordinació amb l'atenció especialitzada.
  
Sisena
  
1. Les funcions assignades a les comares d'atenció primària es realitzaran a través de les activitats d'atenció directa (consulta, interconsulta, visita a domicili, treball amb la comunitat i a atenció a la urgència), docència i investigació i d'administració encomanada als equips d'atenció primària pel seu reglament d'organització i funcionament.
  
2. Les activitats d'atenció en consulta, ja siga programada o a demanda, inclouen, en coordinació amb els facultatius i la resta de professionals de l'equip d'atenció primària, entre altres les següents:
  
a) L'atenció de l'embaràs des del seu coneixement fins el moment del part: els exàmens periòdics en els embarassos normals, segons es defineix en el programa de seguiment de l'embaràs, i l'emplenament dels documents del programa.
  
b) L'educació per a la maternitat, que inclou informació individualitzada i en grups per a elevar la capacitat d'autoatenció de la dona, de l'atenció del xiquet i la capacitació dels pares per a la seua participació en el període de gestació, part i lactància.
  
c) Atencions de la puèrpera i recuperació física de la mare.
  
d) Activitats de planificació familiar, que inclouen informació sobre mètodes anticonceptius i sexualitat, atenent els protocols establits dins de l'equip d'atenció primària i la remissió al centre de planificació familiar corresponent en la seua àrea, en els casos en què es considere necessari.
  
e) Activitats d'atenció a la dona climatèrica definides en el programa.
  
f) Informació en matèria de diagnòstic prenatal, genètic i infertilitat.
  
3. La interconsulta es defineix com l'activitat que requereix la participació de la dona, de la comare i del tocoginecòleg o facultatiu del centre de planificació familiar, l'objectiu de la qual és analitzar determinats problemes de salut i programar les actuacions que s'hi hagen de fer. Aquestes activitats, en coordinació amb el facultatiu, inclouen entre altres les següents:
  
a) Valoració de l'embaràs i remissió dels embarassos de risc a l'equip de tocoginecologia de l'àrea per al seu seguiment conjunt.
  
b) Realització d'interconsultes amb l'equip de tocoginecologia d'àrea, dins del seguiment dels embarassos normals en els exàmens de salut.
  
c) Realització d'interconsultes als centres de planificació familiar.
  
4. Les visites domiciliàries, dirigides especialment a puèrperes i nounats, inclouen, entre altres, les activitats següents:
  
a) En relació amb les puèrperes, aquelles definides en l'apartat 2c.
  
b) Atenció al nounat, que inclou entre altres activitats: la comprovació de l'entrega de la cartilla de la salut infantil i el seu correcte emplenament, així com la constatació de la realització de les proves endocrinometabòliques i la derivació al pediatre per als exàmens de salut.
  
5. El treball amb la comunitat és aquell que realitza la comare, de forma integrada amb la resta de l'equip d'atenció primària, amb la població adscrita al centre de salut i els objectius fonamentals del qual són educatius, de participació o assistencials. Les activitats que inclou, entre altres, són les d'educació sanitària dirigida als grups de població destinatària dels programes i a determinats col·lectius (associacions, centres escolars o laborals, institucions, etc.).
  
6. L'atenció a la urgència serà coberta durant 24 hores del dia. La comare com a membre d'equip de l'atenció primària participarà en els torns rotatoris d'atenció continuada dins de les seues funcions pròpies i específiques. En determinades circumstàncies, l'atenció continuada podrà realitzar-se de forma voluntària a l'hospital de l'àrea corresponent, després d'autoritzar-la la direcció d'atenció primària de l'àrea, a proposta de la direcció de l'hospital corresponent i notificació a la junta de personal d'àrea. En cas de realitzar l'atenció continuada a l'hospital, les retribucions seran a càrrec del pressupost de l'hospital corresponent.
  
7. Com a membre de l'equip d'atenció primària, la comare participarà en les activitats docents, de formació continuada i investigació programades per a la seua zona bàsica de salut. Aquestes activitats comprenen, entre altres, les següents:
  
a) Formació a l'inici del treball en l'equip d'atenció primària.
  
b) Elaboració d'un programa anual de formació continuada.
  
c) Programes de formació que es desenvolupen als centres amb acreditació docent.
  
d) Organització, manteniment i actualització de la biblioteca del centre.
  
e) Desenvolupament d'estudis d'investigació de tipus clínic, epidemiològic i social, especialment de caràcter operatiu, sobre temes específics d'atenció primària a la zona bàsica de salut, i en coordinació amb altres elements del sistema sanitari.
  
8. Les activitats d'administració comprenen la planificació, organització i avaluació de les tasques específiques de la comare, emplenament dels documents derivats dels programes de salut que porten a cap i de les seues activitats com a membre de l'equip d'atenció primària.
  
Setena
  
En l'àmbit de l'atenció especialitzada, les comares d'equip tocològic, que desenvolupen la seua activitat als centres d'especialitats queden adscrites funcionalment a les respectives direccions d'Atenció Primària de l'àrea corresponent. En conseqüència, hauran de desenvolupar, igual que les comares d'atenció primària, les mateixes activitats assignades pels programes de salut, adaptades a les peculiaritats del seu lloc de treball (dedicació horària, guàrdies hospitalàries, etc.).
  
Vuitena
  
Les comares adscrites als hospitals, i respecte a la població de l'àrea corresponent, assumiran en coordinació amb atenció primària les funcions de promoció, prevenció, tractament i rehabilitació, dins dels programes de salut de la dona, a més de les activitats que li corresponen com a personal de l'hospital o de l'equip tocològic de l'àrea de salut. Les funcions assignades es desenvoluparan a través de les següents activitats:
  
1. Activitats comunes als programes.
  
a) Utilització dels documents dels programes de salut, així com els fulls d'interconsulta, per a garantir l'intercanvi d'informació entre atenció primària i atenció especialitzada.
  
b) Potenciació de la comunicació amb els professionals d'atenció primària, tant en l'actualització de coneixements, com en l'elaboració de protocols i criteris de continuïtat assistencial.
  
2. Activitats de seguiment de l'embaràs, part i puerperi.
  
a) Participació en el seguiment d'embarassos i puerperis de risc, tant a l'hospital com al Centre d'Especialitats, junt amb l'equip de tocoginecologia de l'àrea.
  
b) Emplenament de la cartilla de l'embarassada, amb la informació arreplegada en les visites realitzades.
  
c) Participació en les activitats d'educació per a la maternitat i preparació psicofísica dirigida als embarassos de risc.
  
d) Atenció i cures al prepart, part i postpart a l'hospital.
  
e) Educació maternal, rehabilitació psicofísica i seguiment del puerperi immediat a l'hospital.
  
f) Emplenament dels apartats de la Cartilla de l'Embaràs, referents al part i puerperi immediat.
  
g) Derivació de les puèrperes al centre corresponent d'atenció primària per al seguiment del puerperi.
  
h) Facilitar l'accés de la parella o familiar en el moment del part.
  
i) Seguiment del postpuerperi en situacions de risc.
  
j) Participació, amb la resta de l'equip de tocoginecologia de l'àrea, en els programes de desplaçament d'especialistes.
  
3. En col·laboració amb el facultatiu i a indicació seua, participació en la realització de tècniques i procediments relacionats amb les activitats de planificació familiar.
  
a) Coordinació amb els distints nivells assistencials de planificació familiar i sexualitat.
  
b) Participació en la formació dels professionals en l'àmbit de la planificació familiar i la sexualitat.
  
4. Coordinació amb el facultatiu en la realització de tècniques i procediments relacionats amb activitats d'atenció al climateri.
  
a) Realització dels exàmens de salut protocol·litzats.
  
b) Seguiment del tractament hormonal, si és procedent.
  
c) Informació i educació per a la salut en la dona climatèrica.
  
5. Participació en l'atenció a urgències tocoginecològiques a l'hospital i dins de l'equip corresponent, participant dels torns de guàrdia amb presència física en paritoris i/o portes d'urgències.
  
6. Les comares que desenvolupen la seua activitat en l'àmbit de l'atenció especialitzada hauran de participar, així mateix, en totes aquelles activitats que li corresponguen com a personal de l'hospital o del centre d'especialitats i les que li siguen assignades per al desenvolupament de nous programes de salut en l'àmbit de la seua competència.
  
Novena
  
Queda sense efecte la Circular 2/93, de la Direcció del Servei Valencià de Salut, de data 15 de febrer de 1993.
  
València, 3 de febrer de 1998.- El director general d'Atenció Primària i Farmàcia: Diego Castell Campesino.


Còpia Permalink ELI